Къамбий Заур и балли 100-р
ИнформатикэмкIэ балли 100, физикэмкIэ балл 98-рэ, математикэмкIэ балл 81-рэ. Апхуэдэ щIэныгъэ лъагэ ЕГЭ-хэм къыщигъэлъэгъуащ Налшык дэт 2-нэ лицейр мы гъэм къэзыуха Къамбий Заур.
А ехъулIэныгъэ лъагэхэр зэуэ къэкIуакъым. Абыхэм я щIыбагъ къыдэлъщ щIалэм и гуащIэшхуэрэ егугъуныгъэрэ, школым щыщIэса илъэсхэм ящыщ дэтхэнэми абы зыIэригъэхьа текIуэныгъэхэр. 2012-2013 гъэ еджэгъуэм и закъуэ Заур хэтащ икIи щытекIуащ физикэмкIэ, математикэмкIэ, информатикэмкIэ урысейпсо олимпиадэм и щIыпIэ, щIыналъэ Iыхьэхэм. Ар пашэ щыхъуащ КъБКъУ-м и математикэ факультетым къыщызэрагъэпэща «Есэп зэхьэзэхуэхэр» зэхыхьэм, текIуэныгъэ къыщихьащ «Инфознайка-2013» дунейпсо зэпеуэм. «КИТ-компьютерхэр, информатикэр, технологиехэр» урысейпсо зэпеуэм и диплом нэ-хъыщхьэр къыхуагъэфэщащ, «Роснефть — ехъулIэныгъэм ухуэзышэ дэкIуеипIэ» семинарым къыхэжаныкIащ. Апхуэдэ щIэныгъэ ехъулIэныгъэхэм къадэкIуэу, щIалэм зэфIэкI лъагэхэр къыщигъэлъэгъуащ спортми.
Курыт школым щадж предмет псори фIыуэ иджащ Заур, арщхьэкIэ абы и псэр нэхъыбэу дэзыхьэхыр физикэмрэ информатикэмрэщ. АбыкIэ ар ещхь хъужащ и адэ Мухьэмэд — физикэмкIэ егъэджакIуэм.
— Информацэ технологием нэхъ куууэ сыхуеджэн мурадкIэ, си дэфтэрхэр езгъэхьащ еджапIэ нэхъыщхьэу щым: Информацэ технологиехэмкIэ, механикэмрэ оптикэмкIэ Санкт-Петербург дэт къэрал университетым, Кавказ Ищхъэрэ федеральнэ университетым, КъБКъУ-м. Си насып зыхэлъым сеплъынщ, — жеIэ щIалэщIэм. — ЗэкIэ зыIэрызгъэхьа ехъулIэныгъэхэм я фIыгъэ куэд хэлъщ курыт школым сыщезыгъэджахэм. ЖыпIэнурамэ, егъэджакIуэ Iэзэ куэд щолажьэ ди лицейм. Зи щIэныгъэри зэфIэкIри я гъэсэнхэм ябгъэдэзылъхьэ ди егъэджакIуэхэм фIыщIэ ин яхузощI.
ЩIэныгъэфI зэзыгъэгъуэта я гъэсэным хуэарэзыщ егъэджакIуэхэри. Балэ Хъусен, Нэзэр Галинэ, Гюрджиевэ Зинаидэ сымэ, нэгъуэщIхэри ирогушхуэ Заур и ехъулIэныгъэхэм. «Ди гъэсэным нэхъыбэжкIи дыщогугъ, уеблэмэ Нобель и саугъэтыр зэгуэр къы- хуагъэфэщэну дыхуохъуапсэ, — жаIэ абыхэм. — Заур и адэ-анэ Мухьэмэдрэ Людмилэрэ дохъуэхъу гъэсэныгъэ дахэ зыхалъхьа я щIалищым я насып куэд ялъагъуу псэуну».
ЗыIэригъэхьа ехъулIэныгъэ лъагэхэм папщIэ Къамбий Заур хуагъэфэщащ КъБР-м Егъэджэныгъэмрэ щIэныгъэмкIэ и министерствэм къыбгъэдэкI щIыхь тхылъ. Ар щIалэщIэм иратыжащ курыт школыр къызэриухамкIэ аттестатым щIыгъуу.
НЫБЭЖЬ Таисэ.
